Εθνική Ελλάδος (τηλεοπτική σειρά)

Η Εθνική Ελλάδος είναι ελληνική τηλεοπτική σειρά παραγωγής 2015, που συνδυάζει την κωμωδία με το δράμα. Προβλήθηκε από τον τηλεοπτικό σταθμό Mega. Το σενάριο της σειράς γράφτηκε από τον Γιώργο Καπουτζίδη, ενώ η σκηνοθεσία είναι του Αντώνη Αγγελόπουλου. Είναι η τρίτη τηλεοπτική δουλειά του Γιώργου Καπουτζίδη. Πριν από αυτή, είχαν προηγηθεί οι Σαββατογεννημένες και Στο Παρά 5.

Η σειρά έκανε πρεμιέρα στις 13 Ιανουαρίου 2015 και ολοκλήρωσε τον πρώτο κύκλο επεισοδίων στις 9 Ιουνίου 2015, ενώ ανανεώθηκε για μια ακόμη χρονιά. Λόγω πολιτικών και οικονομικών εξελίξεων, η σειρά δεν ήταν δυνατό να συνεχίσει την επόμενη τηλεοπτική σεζόν και έτσι πήρε αναβολή, με άγνωστο το πότε θα ολοκληρωθούν τα οκτώ και τελευταία επεισόδια της σειράς (δεύτερος κύκλος).

Ο πρώτος κύκλος της σειράς προβάλλονταν κάθε Τρίτη στις 22:30 ενώ το τραγούδι των τίτλων φέρει τον τίτλο "Γιορτή" και ανήκει στο συγκρότημα Κόζα Μόστρα.

Υπόθεση
Η Νίκη Αγγελίδου (Σμαράγδα Καρύδη) είναι μια χωρισμένη μητέρα δύο παιδιών, η οποία ψάχνει εδώ και τρία χρόνια να βρει δουλειά, αλλά δεν τα καταφέρνει γιατί κανείς δεν την προσλαμβάνει. Παρακολουθώντας τηλεόραση, ανακαλύπτει ένα άθλημα που παίζεται στον πάγο, το κέρλινγκ (curling), το οποίο είναι τελείως άγνωστο στην Ελλάδα. Βλέποντας ότι κάποιος μπορεί να ξεκινήσει ως αθλητής κέρλινγκ ανεξαρτήτως ηλικίας, αποφασίζει να δημιουργήσει την πρώτη Εθνική Ομάδα Κέρλινγκ για την Ελλάδα.

Η πρώτη που πλησιάζει για να είναι μέλος της ομάδας είναι η αδελφή της η Φρόσω (Κωνσταντίνα Μιχαήλ), η οποία ζει με το σύζυγό της, Θόδωρα (Κώστας Αποστολάκης), και τα δυο τους παιδιά, Παντελή (Αντώνης Σταμόπουλος) και Λευτέρη (Μιλτιάδης Καρακίτσος). Αν και αρνητική στην αρχή, η Φρόσω τελικά αποδέχεται να μπει στην ομάδα και οι δυο τους αρχίζουν να ψάχνουν, για αρχή, για τις άλλες δυο παίκτριες. Αυτό τους οδηγεί στην Φοίβη Παπαδάτου (Κατερίνα Παπουτσάκη), μια διάσημη ηθοποιό που έχει χωρίσει πρόσφατα και δεν έχει δουλειά. Η Φοίβη δέχεται αμέσως να γίνει μέλος της ομάδας.

Οι τρεις τους επικοινωνούν με τον πρόεδρο της Ελληνικής Ομοσπονδίας Κέρλινγκ, τον Κυριάκο Σαφέτα (Δημήτρης Τζουμάκης), μόνο και μόνο για να ανακαλύψουν ότι τόσα χρόνια απλά έτρωγε τα λεφτά από τις επιχορηγήσεις για να στήσει την δική του αντιπροσωπεία αυτοκινήτων, αλλά και το ινστιτούτο ομορφιάς της γυναίκας του, Ελίζας Σαφέτα (Μίνα Αδαμάκη). Βρίσκοντας αποδείξεις για τις παρανομίες του, τον αναγκάζουν να τους κατασκευάσει το παγοδρόμιο που χρειάζονται για τις προπονήσεις ενώ μέσω του Σαφέτα βρίσκουν και τον προπονητή τους, τον Χρήστο Μελίτη (Γιώργος Καπουτζίδης), έναν πρώην πρωταθλητή του κέρλινγκ με τη χώρα του Καναδά.

Ο Χρήστος αρχικά αρνείται να τις αναλάβει, αλλά τελικά αλλάζει γνώμη και έτσι, αφού βρίσκουν και το τέταρτο μέλος της ομάδας, τη Στάλω (Μαριέλλα Σαββίδου), μετά από ακροάσεις που κάνουν, οι τέσσερις γυναίκες με την καθοδήγηση του Χρήστου αρχίζουν τις προπονήσεις, ώστε να μπορέσουν να λάβουν μέρος σε αγώνες.

Με το κέρλινγκ, στις ζωές τους μπαίνουν και ο Ρίτσαρντ Ντόνσον (Michael Wighton), ο σύντροφος του Χρήστου και επίσης πρώην πρωταθλητής, αλλά και Ολυμπιονίκης του κέρλινγκ με τον Καναδά, καθώς και ο Αχιλλέας Καρπαθάκης (Ορφέας Αυγουστίδης), ένας αθλητικογράφος που δείχνει ενδιαφέρον για το αγώνισμα και παρακολουθεί τις προπονήσεις μαζί με τα κορίτσια.

Χαρακτήρες
Νίκη Αγγελίδου (Σμαράγδα Καρύδη): Η Νίκη είναι μια χωρισμένη μητέρα δύο παιδιών που αντιμετωπίζει οικονομικές δυσκολίες μιας και εδώ και αρκετό καιρό ψάχνει μια σταθερή δουλειά πάνω στο αντικείμενο που έχει σπουδάσει, σχέδιο μόδας, αλλά κανείς δεν την προσλαμβάνει. Επίσης ο πρώην σύζυγός της Διονύσης (Κωνσταντίνος Μαρκουλάκης) δεν είναι συνεπής με τη διατροφή που πρέπει να πληρώνει για τα παιδιά, κάτι που κάνει τα πράγματα ακόμη πιο δύσκολα. Η Νίκη είναι αυτή που θα αποφασίσει να ασχοληθεί με το κέρλινγκ και θα ξεκινήσει τις διαδικασίες για να δημιουργηθεί η πρώτη ομάδα κέρλινγκ στην Ελλάδα.

Φρόσω Αγγελίδου (Κωνσταντίνα Μιχαήλ): Η Φρόσω είναι η μεγαλύτερη αδελφή της Νίκης και είναι κομμώτρια. Είναι παντρεμένη με τον Θόδωρα, με τον οποίο έχουν δύο γιους. Δεν είναι ευτυχισμένη στο γάμο της αλλά φοβάται να ζητήσει διαζύγιο, μιας και έχει συνηθίσει να ζει με αυτό τον τρόπο, κάτι που τελικά στην πορεία θα βρει το θάρρος να το κάνει. Βρίσκει καταφύγιο στην αδελφή της αλλά και στις τρεις φίλες της, οι οποίες είναι μετανάστριες. Γενικά δεν είναι πάρα πολύ έξυπνη και είναι η δεύτερη που προστίθεται στην ομάδα του κέρλινγκ.

Φοίβη Παπαδάτου (Κατερίνα Παπουτσάκη): Η Φοίβη είναι διάσημη ηθοποιός η οποία μόλις έχει χωρίσει από τον Μάνο Καψάλη (Μέμος Μπεγνής), έναν επίσης διάσημο τραγουδιστή και μένει και χωρίς δουλειά. Με ένα μυστικό από την παιδική της ηλικία να την βαραίνει, θέλει απλά να ξεφύγει από τους πάντες και τα πάντα και ιδιαίτερα από τους δημοσιογράφους, οι οποίοι μετά το χωρισμό της έχουν βαλθεί να την βρίζουν και να την μειώνουν συνεχώς. Όταν η Νίκη και η Φρόσω της ζητάνε να μπει στην ομάδα κέρλινγκ, αποδέχεται αμέσως μιας και είναι η τέλεια ευκαιρία για αυτήν να αποφύγει τα φώτα της δημοσιότητας όσο το δυνατόν περισσότερο αλλά και επειδή ο θετός παππούς της ήταν Σκωτσέζος και αγαπούσε πολύ το αγώνισμα.

Στάλω Θεοφυλάκτου (Μαριέλλα Σαββίδου): Η Στάλω είναι το τέταρτο και τελευταίο μέλος της ομάδας, την οποία βρήκαν μέσω ακροάσεων. Κατάγεται από την Κύπρο και αναζητά στη ζωή της μια δεύτερη ευκαιρία την οποία κανείς δεν της έχει δώσει μέχρι στιγμής, μια ευκαιρία την οποία βρίσκει με το κέρλινγκ. Είναι πολύ εξωστρεφής και χαρούμενη, κάτι που πολλές φορές την κάνει να βρίσκεται στον δικό της κόσμο, σε μια δική της πραγματικότητα.

Χρήστος Μελίτης (Γιώργος Καπουτζίδης): Ο Χρήστος είναι Έλληνας που μεγάλωσε στον Καναδά και πρώην πρωταθλητής κέρλινγκ με τη χώρα του Καναδά, ενώ τώρα είναι προπονητής του αγωνίσματος. Είναι αυτός που αναλαμβάνει ως προπονητής της ομάδας μετά τις πιέσεις της Νίκης, αλλά κυρίως γιατί βλέπει ότι ο γιος της είναι σε αναπηρικό αμαξίδιο. Είναι ομοφυλόφιλος και σαν άνθρωπος φαίνεται ψυχρός και απόμακρος. Έχει πιο πολύ τη νοοτροπία του Καναδού παρά του Έλληνα, παρόλο που τα τελευταία χρόνια ζει στην Ελλάδα μαζί με τον σύντροφό του, Ρίτσαρντ.

Θόδωρας Παππάς (Κώστας Αποστολάκης): Ο Θόδωρας είναι ο σύζυγος της Φρόσως και δουλεύει στο ψαράδικό του. Δεν συμπεριφέρεται καλά στη Φρόσω, στην οποία φωνάζει συνεχώς αλλά και χτυπάει κατά διαστήματα. Απαγορεύει στη Φρόσω να κάνει παρέα με τις μετανάστριες της γειτονιάς λόγω των ρατσιστικών και ξενοφοβικών του αντιλήψεων. Θεωρεί τους μετανάστες κατώτερους από τους Έλληνες και θέλει να φύγουν από τη χώρα. Όταν η Φρόσω βρίσκει το θάρρος και ζητάει διαζύγιο, ο Θόδωρας προσπαθεί να αλλάξει και κάνει τα πάντα ώστε να του δώσει η Φρόσω μια δεύτερη ευκαιρία, αλλά μάταια.

Αχιλλέας Καρπαθάκης (Ορφέας Αυγουστίδης): Ο Αχιλλέας είναι αθλητικογράφος και πρώην αθλητής της τοξοβολίας. Είναι ένα ευγενικό παιδί και δείχνει ενδιαφέρον για το κέρλινγκ όταν βλέπει την αγγελία της Νίκης που έλεγε ότι έψαχναν για τέταρτο μέλος. Ξεκινά να παρακολουθεί τις προπονήσεις ενώ είναι και ερωτευμένος με τη Φοίβη, η οποία αρχικά δεν ανταποκρίνεται στα συναισθήματά του. Τελικά οι δυο τους γίνονται ζευγάρι και σύντομα παντρεύονται, επειδή η Φοίβη θέλει να υιοθετήσει ένα κοριτσάκι το οποίο βίωσε ό,τι και εκείνη, αλλά δεν μπορεί να το κάνει ως ανύπαντρη.

Παντελής Παππάς (Αντώνης Σταμόπουλος): Ο Παντελής είναι ο μεγαλύτερος γιος της Φρόσως και του Θόδωρα. Είναι κλεισμένος στον εαυτό του και δεν μιλάει πολύ, ενώ μοιράζεται τις ίδιες αντιλήψεις με τον πατέρα του. Η συμπεριφορά του ανησυχεί τη Φρόσω, ιδιαίτερα όταν βρίσκει μια σημαία του ναζισμού με τη σβάστικα στο δωμάτιό του. Κάνει παρέα με μεγαλύτερους, οι οποίοι όταν βρίσκουν ευκαιρία κτυπάνε άσχημα τους μετανάστες. Δεν του αρέσει που η μητέρα του κάνει παρέα με τις μετανάστριες της γειτονιάς και ένα βράδυ, καίει το μαγαζί της Γκρέις.

Ρίτσαρντ Ντόνσον (Michael Wighton): Ο Ρίτσαρντ είναι ο Καναδός σύντροφος του Χρήστου και πρώην πρωταθλητής και Ολυμπιονίκης του κέρλινγκ με την ομάδα του Καναδά. Είναι ανοιχτόκαρδος και ευγενικός ενώ στηρίζει και βοηθά τον Χρήστο στις αποφάσεις του. Έπειτα από ένα ατύχημά του χρησιμοποιεί αναπηρικό αμαξίδιο.

Γκρέις, Ράγια και Γιουέ Γιουέ (Ντέμπορα Οντόγκ, Ραμίνα Κατσικιάν και Ma Yue Qiu): Η Γκρέις, η Ράγια και η Γιουέ Γιουέ είναι οι τρεις μετανάστριες φίλες της Φρόσως από τη γειτονιά με τις οποίες συναντιέται κρυφά τα βράδια και παίζουν μπιρίμπα. Η Γκρέις έχει ένα μπακάλικο ενώ η Ράγια είναι μαγείρισσα στο μαγαζί του άντρα της και η Γιουέ Γιουέ έχει μαγαζί με ρούχα. Ξέρουν τις αντιλήψεις του Θόδωρα γι'αυτό και είναι προσεκτικές μπροστά του ώστε να μην καταλάβει ότι κάνουν παρέα με τη Φρόσω.

Πέπη (Μαρία Κλεάρχου): Η Πέπη δουλεύει στο ινστιτούτο ομορφιάς της Ελίζας Σαφέτα και είναι η προσωπική της γραμματέας. Κάνει όλα τα θελήματα της Ελίζας γιατί τη φοβάται και δεν θέλει να χάσει τη δουλειά της, ενώ διατηρεί κρυφό δεσμό με τον σύζυγο της Ελίζας, Κυριάκο, κάτι το οποίο η Ελίζα ανακαλύπτει στην πορεία.

Άννα και Γιάννης Ραπτοπούλου (Ειρήνη Βαλατσού και Χρήστος Ράπτης): Η Άννα και ο Γιάννης είναι τα παιδιά της Νίκης. Η Άννα βρίσκεται στην εφηβεία και είναι θυμωμένη με τη μητέρα της ενώ συνεχώς την ειρωνεύεται. Ο Γιάννης είναι μικρότερος και λόγω κινητικής βλάβης, χρησιμοποιεί αναπηρικό αμαξίδιο.

Κυριάκος Σαφέτας (Δημήτρης Τζουμάκης): Ο Κυριάκος είναι παντρεμένος με την Ελίζα και έχουν ένα γιο, το Μιχάλη. Είναι ο πρόεδρος της Ελληνικής Ομοσπονδίας Κέρλινγκ αλλά τόσα χρόνια έπαιρνε τα χρήματα από τις επιχορηγήσεις και αντί να τα εκμεταλλεύεται για να δημιουργήσει ομάδα, τα χρησιμοποιούσε για προσωπικό του όφελος και για να κτίσει τη δική του αντιπροσωπεία αυτοκινήτων. Όταν η Νίκη με την ομάδα τον βρίσκουν, τον αναγκάζουν να τους ετοιμάσει παγοδρόμιο για τις προπονήσεις τους αλλιώς θα τον καταγγείλουν στην αστυνομία για κατάχρηση δημοσίου χρήματος. Μην έχοντας άλλη επιλογή, το κάνει.

Ελίζα Σαφέτα (Μίνα Αδαμάκη): Η Ελίζα είναι η σύζυγος του Κυριάκου και διατηρεί ένα ινστιτούτο ομορφιάς πάνω από την αντιπροσωπεία. Όταν μαθαίνει ότι ο Κυριάκος σκοπεύει να της κλείσει το ινστιτούτο για να μπορέσει να φτιάξει το παγοδρόμιο και να κρατήσει την αντιπροσωπεία, βάζει φωτιά στην αντιπροσωπεία. Είναι έξυπνη και νοιάζεται μόνο για το δικό της συμφέρον με όποιο κόστος.

Συντελεστές

Ηθοποιοί

ΗθοποιόςΧαρακτήραςΕπεισόδιαΣμαράγδα ΚαρύδηΝίκη Αγγελίδου15Κωνσταντίνα ΜιχαήλΦρόσω Αγγελίδου15Κατερίνα ΠαπουτσάκηΦοίβη Παπαδάτου15Μαριέλλα ΣαββίδουΣτάλλω Θεοφυλάκτου13Γιώργος ΚαπουτζίδηςΧρήστος Μελίτης14Κώστας ΑποστολάκηςΘόδωρας Παππάς12Ορφέας ΑυγουστίδηςΑχιλλέας Καρπαθάκης13Αντώνης ΣταμόπουλοςΠαντελής Παππάς14Michael WightonΡίτσαρντ Ντόνσον11Ντέμπορα ΟντόγκΓκρέις Μουτέμπη13Ραμίνα ΚατσικιάνΡάγια12Ma Yue QiuΓιουέ Γιουέ12Μαρία ΚλεάρχουΠέπη12Ειρήνη ΒαλατσούΆννα Ραπτοπούλου14Χρήστος ΡάπτηςΓιάννης Ραπτόπουλος14Δημήτρης ΤζουμάκηςΚυριάκος Σαφέτας12Μίνα ΑδαμάκηΕλίζα Σαφέτα12

Δημιουργοί
Γιώργος Καπουτζίδης (σεναριογράφος)
Αντώνης Αγγελόπουλος (σκηνοθέτης)
Ανιές Σκλάβου (βοηθός σκηνοθέτης)
Βασίλης Μπάλτσας (σκηνογράφος)
Μαρία Κοντοδήμα (ενδυματολόγος)
Γιώργος Κωνσταντινέας (ηχολήπτης)
Ασημάκης Κοντογιάννης (μουσικός επιμελητής)
Διονύσης Λαμπίρης (διευθυντής φωτογραφίας)
Σπύρος Κρίμπαλης (υπεύθυνος σειράς για το mega)
Γιώργος Ζάρρας (μοντάζ)
Χρήστος Βογιατζής (μοντάζ)
Σταμάτης Πατρώνης (καλλιτεχνική επιμέλεια)
Χρήστος Φούρναρης (διεύθυνση εκτέλεσης παραγωγής)
Κυριάκος Φούρναρης (διεύθυνση εκτέλεσης παραγωγής)
Δημήτρης Τσιτζικάκης (οργάνωση εκτέλεσης παραγωγής
Γιάννης Καραγιάννης (επιμέλεια παραγωγής)

Επισκόπηση σειράς

 Κύκλος Επεισόδια Α' Προβολή Πρεμιέρα κύκλου Φινάλε κύκλου 1 15 13 Ιανουαρίου 2015 9 Ιουνίου 2015

Πρώτος κύκλος (2015)
Το πρώτο επεισόδιο της σειράς προβλήθηκε στις 13 Ιανουαρίου 2015 κάνοντας τηλεθέαση 29.5% στο γενικό σύνολο και 34.5% στο κοινό 15-44. Ο κύκλος ολοκληρώθηκε στις 9 Ιουνίου 2015 έπειτα από 15 επεισόδια με τηλεθέαση 21.8% στο σύνολο και 28.5% στο κοινό 15-44.

Η σειρά προβαλλόταν κάθε Τρίτη στις 22:30.

Έκτακτες συμμετοχές

Στράτος Στρατηγαρέας ως Μηνάς (7 επεισόδια)
Σπύρος Καραγιάννης ως Μιχάλης Σαφέτας (7 επεισόδια)
Μέμος Μπεγνής ως Μάνος Καψάλης (6 επεισόδια)
Θάνος Μπίρκος ως Κίκος (6 επεισόδια)
Μιλτιάδης Καρακίτσος ως Λευτέρης Παππάς (6 επεισόδια)
Παναγιώτης Νάτσης ως αστυνόμος (5 επεισόδια)
Φανή Παλιούρα ως Λούλα (5 επεισόδια)
Δήμητρα Σιγάλα ως Νένα Κλεοβούλου (5 επεισόδια)
Πένυ Αγοραστού (4 επεισόδια)
Ευαγγελία Μουμούρη ως Καίτη Οικονόμου (4 επεισόδια)
Γιάννης Πολιτάκης ως Μανώλης Οικονόμου (4 επεισόδια)

Δημήτρης Γεροδήμος ως Στάθης - δικηγόρος Φοίβης (4 επεισόδια)
Δημήτρης Καρατζιάς ως κος Λευκαδίτης - διευθυντής Red (4 επεισόδια)
Δέσποινα Γιαννούλη ως Μαρίνα Καστανά - συνεργάτιδα Καλαφάτη (4 επεισόδια)
Νάντια Μπουλέ ως Σήλια Καλαφάτη (3 επεισόδια)
Κωνσταντίνος Τσερκάκης ως Κατερίνα, υποψήφια τρανς παίκτρια κέρλινγκ (3 επεισόδια)
Πένυ Ζερβάκη ως παρουσιάστρια δελτίου ειδήσεων (3 επεισόδια)
Ανθούλα Ευκαρπίδου ως σερβιτόρος καφετέριας (3 επεισόδια)
Βασίλης Μυλωνάς ως Τάσος - γείτονας Χρήστου (3 επεισόδια)
Δημήτρης Τσέλιος ως Δημήτρης - ιδιοκτήτης καφέ (3 επεισόδια)
Μαρία Βασιλάτου ως Οξάνα Ντεμίτοβα (3 επεισόδια)

Σε δύο επεισόδια εμφανίζονταιΔήμητρα Βλαχάκη (πελάτισσα ινστιτούτου), Ιφιγένεια Θεοχαρίδη, Νίκη Λίνου, Θανάσης Πατριαρχέας (αστυνόμος), Γιώργος Κωνσταντίνου, Βασίλης Τσιγκριστάρης (Θάνος - συνεργάτης Καλαφάτη), Μαρία Κακάμπουρα (Βάλι - φίλη Γιάννη), Θόδωρος Ρωμανίδης, Μικαέλα Ζούστη, Γιώργος Τσαγκαράκης, Αλέξανδρος Κτενάς (αστυνομικός ασφάλειας Α), Γιώργος Λαμπριανός (αστυνομικός ασφάλειας Β), Ιωάννης Κυφωνίδης (εκφωνητής αγώνων), Αλέξανδρος Κωχ, Ελίζα Γεροντάκη (Βασιλική - ξαδέλφη Χρήστου), Δημήτρης Μάκκας, David Rundle (Λουκάς), Τάσος Σωτηράκης (Μανώλης - παπαράτσι), Αλίκη Βουτζουράκη (Γιώτα - συμπαρουσιάστρια Στάλως), Ανδρέας Βούλγαρης (αρχηγός περιφρούρησης), Ισιδώρα Δελλή, Adrian Frieling (Πολ Πίτερσον - μέλος παγκόσμιας ομοσπονδίας), Δανάη Μιχαλάκη, Ναταλί Παυλώφ (Σούζαν - μέλος παγκόσμιας ομοσπονδίας), Ian Robertson (μέλος παγκόσμιας ομοσπονδίας), Peter Rundle (Πάτρικ - μέλος παγκόσμιας ομοσπονδίας)

Σε ένα επεισόδιο εμφανίζονταιΚωνσταντίνος Μαρκουλάκης (Διονύσης Ραπτόπουλος), Βασίλης Αφεντούλης, Χάρης Γεωργιάδης, Κορίνα Θεοδωρίδου, Πάνος Καπλάνης, Μίλτος Καρακίτσος, Άντεια Ολυμπίου, Λεωνίδας Παντελόπουλος, Μαρίνα Πηγασίου, Απόστολος Χατζής, Ευτυχία Αργυροπούλου, Βασίλης Δαλαμπίνης, Αθανασία Κούσουλα, Ελένη Κροτσιάνη, Χρύσλα Μίσχου, Κωνσταντίνος Μπάζας (Γιώργος, πατέρας Μηνά), Κωνσταντίνος Παπαγεωργίου, Γιώργος Γαλάνης, Εφραίμ Ελευθερόγλου (μικρός Σαφέτας), Γρηγόρης Κεδρηνός, Μαρία Μανιμανάκη (υποψήφια παίκτρια κέρλινγκ), Νίκος Παντελίδης (εκδότης περιοδικού "On Top"), Αχιλλέας Σκεύης (Λεοντίου-δημοσιογράφος), Λίλη Τέγου (υποψήφια παίκτρια κέρλινγκ), Κλειώ Αβραμίδου, Κυριάκος Θεοδώρου, Θάλεια Μπιτούνη, Αγγέλα Μυλωνάκου, Αλκμήνη Σταθάτου, Μαίρη Τζοβάρα, Αθηνά Φωτοπούλου, Δώρα Θωμοπούλου, Κώστας Καπόλας, Δάφνη Καφετζή, Μελίνα Μηνιώτη, Λουκία Μιχαλά, Δημήτρης Τσαμάκος, Νικολέτα Φαλτσέτα, Αγγελική Χαρίτου, Νίκος Βαρδάκας, Βασίλης Ζώης, Τιμόθεος Θάνος, Πέτρος Ιωάννου, Idra Kayne (Ογκούντο - αποκλειστική νοσοκόμα Θόδωρα), Τζωρτζίνα Ψαθά, Άννα Μαρία Βανταράκη, Γιώργος Γαλάνης, Μαίρη Δημουλέα, Geraldine Franco (Ζιζέλ - οικιακή βοηθός Νένας), Νίκος Ξυδάκης, Θοδωρής Σμέρος (προπονητής μπάσκετ), Άρτεμις Στεφανίδου, Αλεξία Στολιδάκη, Αναστασία Ταγκάλη, Τσαμπίκα Φεσάκη, Αγγελική Αντωνάκη, Δημήτρης Τσακάλας (γυμναστής), Εύη Τσάφου, Δανάη Βασιλοπούλου, Ευθύμης Δημητρίου, Έλενα Θωμοπούλου (Ελένη), Άννα Μαρία Κόρνι, Φανή Σπανού, Έλενα Αθανασοπούλου, Φανή Γρύλλη, Δημήτρης Μαζιώτης (γιατρός των Οικονόμου), Γιώργος Παλιός, Ήρα Ρόκου, Άννα Τζανακάκη (μακιγιέζ "Sing Along"), Βαγγέλης Τριανταφύλλου, Γιώργος Τριανταφύλλου, Ευθύμιος Χρήστου, Δημοσθένης Γαζής (12χρονος Παντελής), Γιάννης Βλαχογιάννης, Άρης Γκέρτσος (ψυχολόγος Παντελή), Έβη Καλυμνίου (δασκάλα Άννας), Θεόδωρος Κούκρας (υπουργός Βαλσαμάκης), Σπυριδωνία Κρανιώτη (κυρία Βαλσαμάκη), Γιώργος Μηνάς, Αμαλία Νινού (Ελεονώρα Βαλσαμάκη), Μανώλης Σκιαδάς, Καλλίνα Τζίνη, Νίκος Φιλημέγκας, Τάκης Βλαστός (διευθυντής σχολείου Άννας), Ιγνάτιος Άξης (πληροφοριοδότης Ελίζας), Χρυσή Βιδαλάκη (μητέρα Αχιλλέα), Δημήτρης Κελεπούρης, Κατερίνα Κρέπη (μέλος περιφρούρησης), Μηλιαρά Μάρδη (πωλήτρια καταστήματος ρούχων), Χάρης Χιώτης, Γιώργος Καραχανίδης, Ανδρέας Ζήκουλης, Δέσποινα Γιαννοπούλου (υπεύθυνη ιδρύματος), Μαριέττα Βασιλάκη, Ηρώ Κισσανδράκη, Κωνσταντίνος Πασσάς (σερβιτόρος εστιατορίου), Διονύσης Στραβοράβδης

Επεισόδια
 Αρ. επεισοδίουσειράς Αρ. επεισοδίουκύκλου Τίτλος Α' Προβολή Τηλεθέαση (σύνολο/15-44)

Δεύτερος κύκλος
Η σειρά είχε ανανεωθεί για δεύτερο κύκλο επεισοδίων, ο οποίος ήταν προγραμματισμένος να ξεκινήσει να προβάλλεται τον Ιανουάριο του 2016. Τα γυρίσματα της σειράς θα γίνονταν από τον Ιούλιο μέχρι τον Σεπτέμβριο του 2015, όπως δήλωσε ο σεναριογράφος της σειράς, Γιώργος Καπουτζίδης στην εκπομπή της Ναταλίας Γερμανού, NaMaSte. Λόγω όμως των πολιτικών εξελίξεων μέσα στο καλοκαίρι του 2015 και την επιβολή του ελέγχου κεφαλαίων στις τράπεζες (capital control), η παραγωγή και τα γυρίσματα δεν ήταν εφικτό να γίνουν και έτσι αναβλήθηκαν για μετά το Πάσχα του 2016. Αυτό είχε ως αποτέλεσμα, ο δεύτερος κύκλος της σειράς να μην μπορεί να προβληθεί τη σεζόν 2015-16 και να μεταφερθεί στη σεζόν 2016-17. Λόγω όμως των πολιτικών και οικονομικών εξελίξεων στο κανάλι, η σειρά πήρε αναβολή με άγνωστο το αν και πότε θα ολοκληρωθεί.

Τον Ιανουάριο του 2017, σε συνέντευξή του στο 7 Μέρες TV, ο Γιώργος Καπουτζίδης ανέφερε ότι αν και είναι δύσκολο μετά από δύο χρόνια να υπάρξει συνέχεια της σειράς, βρίσκεται σε συζητήσεις με το κανάλι ΣΚΑΪ και βλέπει πολύ θετικά το ενδεχόμενο η σειρά να συνεχίσει.

Υποδοχή
Κριτική
Η σειρά έλαβε θετικές κριτικές στο συνολό της από τους τηλεκριτικούς.

Η Νάνσυ Νικολαΐδου έγραψε θετικά σχόλια για τη σειρά, λέγοντας ότι ο Καπουτζίδης εμφανίζεται πιο ώριμος, συνειδητοποιημένος και προβληματισμένος όσο ποτέ δημιουργώντας μια ιστορία την οποία αξίζει κανείς να δει. "[...]Η "Εθνική Ελλάδος" με κέρδισε και για δύο πολύ σημαντικούς λόγους. Γιατί ο δημιουργός της επίσης τολμά να αγγίξει το θέμα της διαφορετικότητας και να στρέψει την πένα του ενάντια στο ρατσισμό. Ενάντια στο ρατσισμό κάθε μορφής..."

Ο Κοσμάς Βίδος έγραψε μετά την πρεμιέρα πως "αν και είναι νωρίς για να κρίνει κανείς το αποτέλεσμα, η πρώτη γεύση είναι αρκετά γλυκιά και μας άνοιξε την όρεξη για τη συνέχεια." Ο Βίδος αναφέρει επίσης ότι η σειρά στρέφεται σε μεγάλα κοινωνικά θέματα όπως οι οικογενειακές σχέσεις, οι αγωνίες της σύγχρονης γυναίκας και άλλα. "Το χιούμορ που διαθέτει άφθονο ο Καπουτζίδης έρχεται για να ελαφρύνει την ατμόσφαιρα, είναι όμως αυτή τη φορά αρκετά πικρό, απόλυτα ταιριαστό με τους πικρούς καιρούς που ζούμε."

Η Αφροδίτη Γραμμέλη αναφέρει μετά την πρεμιέρα ότι το πρώτο δείγμα τηλεθέασης, αν και νωρίς, είναι πολύ καλό. "Ο Καπουτζίδης έχει αποδείξει ότι έχει στόφα ταλαντούχου σεναριογράφου που δεν γράφει απλά για να υπάρχει αλλά για να πει κάτι [...]".

Η Ντέπυ Γκολεμά στη στήλη της "Μέχρι κεραίας" έγραψε: "Το πρώτο επεισόδιο της σειράς "Εθνική Ελλάδος" χαρακτηρίστηκε από ένα "γεια σου" που είπαν οι τηλεθεατές. Άφησε υποσχέσεις πως θα ζήσουμε μέρες του "Παρά πέντε", αν και καταπιάνεται με εντελώς διαφορετικό θέμα. Γιώργο Καπουτζίδη γεια σου..."

Η Γιώτα Σύκκα αναφέρει ότι η σειρά στα πρώτα της επεισόδια είναι μια ευχάριστη έκπληξη από τον τρόπο που χειρίζεται ο σεναριογράφος το θέμα της Χρυσής Αυγής. "Ο τρόπος που χειρίζεται ο σεναριογράφος-ηθοποιός τη Χ.Α. δεν είναι ο αναμενόμενος. Είναι εύκολο, ειδικά στην τηλεόραση, να παριστάνεις τον χρυσαυγίτη σαν έναν κτηνώδη τύπο. Πιο δύσκολο όμως είναι να δείξεις τον ψυχισμό του και τις αιτίες που τον οδηγούν εκεί. [...] Δεν μπορεί να προβλέψει κανείς τη συνέχεια της σειράς. Η τηλεόραση άλλωστε έχει δείξει πολλές φορές πως μπορεί να αλλοιώσει μέσα από την υπερβολή ακόμη και τις καλές της στιγμές. Εχει όμως ενδιαφέρον ο τρόπος που παρουσιάζει τις δύο οικογένειες ο σεναριογράφος. Την άτολμη μάνα, με τον περιφρονητικό σύζυγο και τον αμίλητο γιο, σε ένα σπίτι που δεν μιλάνε μεταξύ τους, όμως το αυγό του φιδιού εκκολάπτεται. Ο τρόπος που αγγίζει χωρίς να κραυγάζει την αναπηρία στη δεύτερη οικογένεια, τη διαφορετικότητα, επίσης την ομοφυλοφιλία πέρα από τη συνηθισμένη καρικατούρα που βλέπουμε στην τηλεόραση."

Αντιδράσεις
Κόψιμο σκηνής
Κατά την προβολή του έβδομου επεισοδίου της σειράς στην Κύπρο, το κυπριακό κανάλι Mega έκοψε τη σκηνή όπου ο χαρακτήρας του Γιώργου Καπουτζίδη δέχεται ομοφοβική επίθεση, όταν άγνωστοι γράφουν στην πόρτα του σπιτιού του έναν χυδαίο χαρακτηρισμό σχετικά με τη σεξουαλική του ταυτότητα. Το κανάλι δικαιολόγησε το κόψιμο της σκηνής με βάση την αυστηρή νομοθεσία που υπάρχει στο νησί σχετικά με την οικογενειακή ζώνη λέγοντας: "Είναι ιδιαίτερα αυστηρή η νομοθεσία στην Κύπρο για τα ανήλικα παιδιά και την οικογενειακή ζώνη και θα είχαμε μεγάλο πρόβλημα με την Αρχή Ραδιοτηλεόρασης. Το Mega είναι κατά του ρατσισμού και του bullying και όπως μπορείτε να δείτε μέσα από τις εκπομπές μας, προωθούμε την ισότητα των ανθρώπων. Αν υπάρξει προβολή εκτός οικογενειακής ζώνης, εννοείται ότι η σκηνή θα παίξει κανονικά."

Τα δημοσιεύματα ήθελαν τον Καπουτζίδη να είναι δυσαρεστημένος με την απόφαση του κυπριακού καναλιού, ενώ την απάντησή της στην ανακοίνωση του καναλιού περί λογοκρισίας έδωσε και η Αρχή Ραδιοτηλεόρασης αναφέροντας: "Η Αρχή σε καμία περίπτωση δεν ασκεί λογοκρισία και δεν παρεμβαίνει προληπτικά στο έργο και στις αποφάσεις των ραδιοτηλεοπτικών οργανισμών, όπως δεν παρενέβη και ούτε είχε οποιανδήποτε ανάμειξη στην απόφαση του τηλεοπτικού οργανισμού MEGA για αφαίρεση της υπό συζήτηση σκηνής… Ως εκ τούτου, όταν ένα πρόγραμμα περιλαμβάνει σκηνή ή σκηνές ακατάλληλες για ανήλικους, οι τηλεοπτικοί οργανισμοί έχουν την επιλογή να κρίνουν και να αποφασίσουν κατά πόσο θα το μεταδώσουν εντός οικογενειακής ζώνης, εφόσον έχουν προβεί στις αναγκαίες ρυθμίσεις, ή εκτός οικογενειακής ζώνης, χωρίς οποιεσδήποτε τροποποιήσεις."

Την δική του απάντηση σχετικά με το θέμα έδωσε ο ίδιος ο Καπουτζίδης σε συνέντευξή του στο περιοδικό "Down Town" λέγοντας ότι ούτε εκνευρίστηκε αλλά ούτε και έγινε "έξαλλος" όπως γράφτηκε. Ο ίδιος αναφέρει: "Δεν επικοινώνησα καν με το Mega Κύπρου! Μίλησα με το Mega Ελλάδος, λίγες μέρες μετά, και έμαθα ότι εκείνοι ζήτησαν από την παραγωγή μας μία κόπια χωρίς αυτή τη σκηνή, με τη φοβερή και τρομερή ζωγραφιά. Κι ο λόγος ήταν, σε περίπτωση που παίξει κάποια στιγμή η "Εθνική Ελλάδος" επανάληψη σε κάποια απογευματινή ώρα, να μπορεί να γίνει χωρίς να υπάρξει πρόβλημα από το ραδιοτηλεοπτικό. Επομένως, το Mega Ελλάδος έδωσε στο Mega Κύπρου την κόπια με την κομμένη σκηνή, γνωρίζοντας ότι η σειρά στην Κύπρο προβάλλεται σε απογευματινή ώρα, στις 19.30. Εκεί η νομοθεσία και τα πρόστιμα είναι πολύ πιο αυστηρά. Επομένως, δεν έκοψε το Mega Κύπρου τη σκηνή...Αυτή είναι η αλήθεια." Συνέχισε λέγοντας ότι η συγκεκριμένη σκηνή και το κόψιμό της θα γίνει η αιτία να ξεκινήσει μια υγιής κουβέντα για το θέμα της ομοφυλοφιλίας και του bullying στην Κύπρο ενώ δεν κατηγόρησε το κανάλι για το κόψιμο της σκηνής αλλά τον κακό προγραμματισμό. Ευχήθηκε το κανάλι να μεταφέρει τη σειρά σε πιο κατάλληλη ώρα μετάδοσης, ώστε τα επεισόδια να μπορούν να προβάλλονται ολόκληρα επισημαίνοντας: "Ό,τι γράφω, ακόμα και να είναι σκληρό, δεν το γράφω για να προσβάλω κάποιον. Θα ήθελα, λοιπόν, να με εμπιστευθεί το κυπριακό κοινό και να ακούσει την ιστορία μου. Ολόκληρη!"

Κοινωνικά μηνύματα
Στη σειρά θίγονται ζητήματα που αφορούν τη σύγχρονη Ελλάδα όπως τα προβλήματα που αντιμετωπίζουν τα άτομα με ειδικές ανάγκες, η διαφορετικότητα, ο ρατσισμός κάθε μορφής, είτε αυτός έχει να κάνει με την ομοφυλοφιλία και την ομοφοβία, είτε με την ξενοφοβία. Επίσης βλέπουμε στη σειρά να θίγεται το θέμα της ενδοοικογενειακής βίας, οι προσωπικές ήττες και το πάγωμα των ονείρων, αλλά και η ελπίδα για ένα καλύτερο μέλλον. Σε μια Ελλάδα της κρίσης, θίγεται επίσης το θέμα μιας σύγχρονης γυναίκας η οποία είναι μητέρα δύο παιδιών, αλλά δεν μπορεί να βρει δουλειά όσο και αν προσπαθεί και είναι διατεθειμένη να εργαστεί.

Σημειώσεις
Στο τέταρτο επεισόδιο της σειράς, ο Καπουτζίδης θέλησε να αποδώσει φόρο τιμής στην ηθοποιό Ειρήνη Κουμαριανού, η οποία έφυγε από τη ζωή στις 25 Ιανουαρίου 2013 και είχε υποδυθεί τη γιαγιά του στην προηγούμενη δουλειά του, "Στο Παρά 5". Όταν η Νίκη (Σμαράγδα Καρύδη) είδε τη φωτογραφία της ηθοποιού στο σπίτι του Χρήστου (Γιώργος Καπουτζίδης), τον ρώτησε ποια είναι και ο Χρήστος της απάντησε ότι είναι η γιαγιά του η Ειρήνη, η οποία ζει στον Καναδά.

Παραπομπές

 Εξωτερικοί σύνδεσμοι 
 Επίσημη σελίδα της σειράς στο Mega Channel


Κατηγορία:Τηλεοπτικές σειρές Mega
Κατηγορία:Ελληνικές κωμικές τηλεοπτικές σειρές
Κατηγορία:Ελληνικές δραματικές τηλεοπτικές σειρές